Három sikeres szereplés (8. hely, 3. hely, majd 5. hely) után 2011-ben megnyerték a versenyt, így kétségtelenül az egyik legszerencsésebb, és legsikeresebb országnak lehet mondani. A 2012-es versenynek az ország fővárosa, Baku adhatott otthont. Ez volt az első olyan verseny, melynek a tiszteletére emeltek egy komplett stadiont. Abban az évben nem kellett részt venniük az elődöntőben és a döntő 4. helyén végeztek. 2013-ban a második elődöntő megnyerése után a döntőben 2. helyen végeztek. Ebben az évben őket jutalmazták a legtöbbször 12 ponttal: 10 alkalommal. A következő évben érték el addigi legrosszabb eredményüket: a 22. helyen végeztek a döntőben. 2015-ben a 12. helyen végeztek, míg a következő években a 17., illetve 14. helyet érték el. 2018-ban az elődöntőből nem sikerült továbbjutniuk, ami az ország eddigi legrosszabb helyezését jelenti. 2019-ben ismét visszatértek a döntőbe, ahol 2013 után ismét a legjobb tíz között végeztek, a szám szerint 8. helyen.